Θανάσης Αυγερινός

Ο Θανάσης Αυγερινός (αναγράφεται και ως Αθανάσιος Τσιόλιας, γεν. 28 Μαΐου 1966, Αθηνα) είναι Έλληνας δημοσιογράφος. Εργάζεται ως ανταποκριτής των ελληνόφωνων ΜΜΕ στην Ρωσία απο το 1993.

Έχει διατελέσει πρώην ανταποκριτής του Αθηναϊκού Πρακτορείου Ειδήσεων (ΑΠΕ) στη Μόσχα και αυτή τη στιγμή είναι ο ανταποκριτής του Open στην Μόσχα. Επίσης έχει συνεργαστεί και με το κυπριακό ΡΙΚ. Αυτή τη στιγμή ο Αυγερινός είναι διαπιστευμένος στο Ρωσικό Υπουργείο Εξωτερικών, εκπροσωπώντας το Open.

 Βιογραφία 
Γεννήθηκε στις 28 Μαΐου 1966 στην Αθήνα, γιος του Αριστομένη και της Έλενας Τσιόλια. Εγκαταστάθηκε στην Σοβιετική Ένωση το 1986. Το 1987 εισήχθη στο κρατικό πανεπιστήμιο Λομονόσοφ της Μόσχας. Σπούδασε αρχικά φιλοσοφία. Το 1995 αποφοίτησε από τη σχολή δημοσιογραφίας του Κρατικού Πανεπιστημίου Λομονόσοφ της Μόσχας με ειδίκευση στη τηλεοπτική δημοσιογραφία. Ξεκίνησε την δημοσιογραφική του καριέρα στη Ρωσία το 1992, ως βοηθός του τότε ανταποκριτή του ΑΠΕ, Δημήτρη Κωνσταντακόπουλου.

Ίδρυσε το ρωσοελληνικό επιμελητήριο πολιτισμού και πληροφόρησης «Αγορά», μαζί με άλλους ανθρώπους, το οποίο από το 2007 εκδίδει το περιοδικό «Ελλάδα». Ο Αυγερινός είναι συντάκτης του περιοδικού. Από το 2007 εργαζόταν ως ανταποκριτής του ΑΠΕ στη Μόσχα και το 2015 απολύθηκε με εντολή του διευθυντή του ΑΠΕ Μιχάλη Ψύλλου. Ο Αυγερινός κατήγγειλε ότι η απόλυσή του είχε προεκλογικό χαρακτήρα (στην Ελλάδα έγιναν πρόωρες εκλογές τον Σεπτέμβριο του 2015) γιατί λίγες μέρες πριν απολυθεί από το ΑΠΕ κατήγγειλε ότι κείμενα που έστειλε από τις ανταποκρίσεις του στη Ρωσία έχουν λογοκριθεί ή αλλοιωθεί. Το προηγούμενο διάστημα το ΑΠΕ έκανε αμφιλεγόμενες απολύσεις ανταποκριτών σε καίρια σημεία του κόσμου, όπως η Νέα Υόρκη. Επίσης ήταν ο ανταποκριτής του Mega στη Μόσχα, και έχει ασχοληθεί ή διευθύνει προγράμματα και δράσεις με σκοπό την τόνωση των ελληνορωσικών σχέσεων.

Ο Αυγερινός είναι ένας από τους δημοσιογράφους που καλύπτουν ενεργά τα της ρωσικής εισβολής στην Ουκρανία που ξεκίνησε το 2022, και έχει συνεργαστεί με πολλά ελληνόφωνα μέσα. Έχει επίσης καλύψει τις συρράξεις του Συριακού εμφυλίου πολέμου για λογαριασμό ελληνικών ΜΜΕ. Έχει επίσης εμφανιστεί σε κεντρικά ρωσικά ΜΜΕ ως καλεσμένος για θέματα που αφορούν την Ελλάδα.

Αυτή τη στιγμή εργάζεται στο Open, το οποίο ανήκει στον Έλληνα επιχειρηματία Ιβάν Σαββίδη. Τον Μάιο του 2022, το όνομα προστέθηκε στη βάση δεδομένων Μιρότβορετς της Ουκρανίας, επειδή έκανε ρεπορτάζ στα εδάφη της Ουκρανίας που ελέγχονται από τη Ρωσία. Η βάση δεδομένων Μιρότβορετς είναι κατάλογος προγραφών που συνδέεται με την Ουκρανική κυβέρνηση, παραβιάζει τα προσωπικά δεδομένα εκατοντάδων χιλιάδων ανθρώπων, χρησιμοποιεί ακραία ρωσοφοβικό λόγο, και υπάρχουν στοιχεία για χρήση δεδομένων της λίστας με σκοπό τη σύλληψη ανθρώπων στο εξωτερικό. 
 Παραπομπής 

Κατηγορία:Έλληνες δημοσιογράφοι του 20ού αιώνα
Κατηγορία:Έλληνες δημοσιογράφοι του 21ου αιώνα